The Desperate Hour

***The Desperate Hour*** (originaltittel: *Lakewood*) er en amerikansk thriller fra 2021 regissert av Phillip Noyce, etter et manus skrevet av Chris Sparling. Hovedrollen spilles av Naomi Watts. Filmen hadde premiere under Toronto internasjonale filmfestival i september 2021.

## Handling
Amy Carr har nylig blitt alenemor, etter at ektemannen døde. Om morgenen fredag 24. september 2021 bestemmer hun seg for å ta en fridag fra jobb. Hun sender datteren Emily avgårde med skolebussen, og oppdager deretter at tenåringssønnen Noah ikke har stått opp. Han klager over at han er syk. Amy drar på joggetur gjennom skogen, og mens hun løper tar hun diverse rutinemessige telefonsamtaler.

Med ett kommer det en strøm av politibiler forbi i all hast, og så får Amy inn en sms om at alle skolene i området er midlertidig stengt ned. Hun begynner å ringe rundt for å finne ut hva som skjer, og får vite at en person med skytevåpen har tatt livet av en jente på en av de videregående skolene i området. Hun oppdager også at Noah ikke er hjemme lenger; noen har sett at bilen hans er parkert i nærheten av skolen.

En bilmekaniker som har verksted like ved skolen forteller Amy at politiet holder på å ransake bilen til Noah. Etter hvert kan han opplyse at de også har ransaket fire andre biler. Så blir Amy oppringt av en politimann fra det lokale beredskapssenteret, som stiller en rekke spørsmål om Noah. Amy begynner å stille seg selv spørsmålet om det er Noah som har gått inn på skolen med skytevåpen. I en senere telefonsamtale avkrefter politiet dette: Noah er ikke skytteren, og skytteren er ikke en av skolens elever.

Ute på motorveien får Amy tak i en Lyft-sjåfør som kjører henne til den videregående skolen. Sjefen hennes har klart å skaffe henne telefonnummeret til skytteren, og i drosjen ringer hun dette nummeret. Anropet hennes blir besvart, men personen i den andre enden legger på etter en kort samtale. Amy innser at skytteren er en tidligere ansatt ved skolen. Så blir Amy oppringt av politiet, som gir henne en overhaling for å ha ringt skytteren. De sier at hun har skapt problemer for dem i forhandlingene med gjerningsmannen.

Amy får deretter en ny oppringing; det er Noah som ringer, men det blir en kort samtale, og det er tydelig for Amy at Noah er stresset. Politiet ringer Amy på nytt, og denne gangen ber de henne om å ringe skytteren en gang til; de tror at dette kan distrahere ham slik at politiet kan ta seg inn i rommet hvor gislene befinner seg. Amy ankommer åstedet, og ringer opp skytteren nok en gang. Han tar telefonen, men mens hun snakker med ham hører hun skudd. Så prøver hun iherdig, men forgjeves å få ny kontakt med både skytteren og sønnen Noah. 

Så åpner skoledøren seg, og gislene kommer ut sammen med flere politifolk. Blant gislene oppdager Amy sønnen. Mor og sønn blir gjenforent, og kan dra hjem sammen.

## Skuespillere
* Naomi Watts som Amy
* Colton Gobbo som Noah
* Andrew Chown som Robert Ellis
* Sierra Maltby som Emily
* David Reale som CJ
* Josh Bowman som politi-betjent
* Edie Mirman som Amy's mor
* Paul Pape som Lyft-sjåfør
* Ellen Dubin som Brandt
* Zehra Fazal som nyhetsreporter

## Referanser


## Eksterne lenker
*